62018TJ0261_RES
Kawża T‑261/18
Roxtec AB
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (It-Tieni Awla) tal‑24 ta’ Settembru 2019
“Trade mark tal-Unjoni Ewropea – Proċedimenti għal dikjarazzjoni ta’ invalidità – Trade mark tal-Unjoni Ewropea li tirrappreżenta kwadru iswed li jinkludi seba’ ċrieki blu konċentriċi – Raġuni assoluta għal rifjut – Sinjal ikkostitwit esklużivament mill-forma ta’ merkanzija neċessarja sabiex jinkiseb riżultat tekniku – Artikolu 7(1)(e)(ii) tar-Regolament (UE) 2017/1001”
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Sinjali kkostitwiti esklużivament mill-forma ta’ merkanzija neċessarja sabiex jinkiseb riżultat tekniku – Kunċett – Interpretazzjoni fid-dawl tal-interess ġenerali relatat magħhom
(Regolament tal-Parlament Ewropew u tal-Kunsill 2017/1001, Artikolu 7(1)(e)(ii))
(ara l-punti 26 sa 29)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Sinjali kkostitwiti esklużivament mill-forma ta’ merkanzija neċessarja sabiex jinkiseb riżultat tekniku – Identifikazzjoni tal-karatteristiċi essenzjali ta’ sinjal – Karattru distintiv tal-elementi ta’ sinjal jew karattru distintiv miksub permezz tal-użu ta’ sinjal – Assenza ta’ effett
(Regolament tal-Parlament Ewropew u tal-Kunsill 2017/1001, Artikolu 7(1)(e)(ii) u (3))
(ara l-punti 30 sa 33, 38, 51, 53, 58 sa 64)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Sinjali kkostitwiti esklużivament mill-forma ta’ merkanzija neċessarja sabiex jinkiseb riżultat tekniku – Evalwazzjoni tal-karatteristiċi essenzjali fir-rigward tal-funzjoni teknika tal-prodott
(Regolament tal-Parlament Ewropew u tal-Kunsill 2017/1001, Artikolu 7(1)(e)(ii))
(ara l-punti 34, 35)
Trade mark tal-Unjoni Ewropea – Ċessjoni, revoka u invalidità – Raġunijiet assoluti ta’ invalidità – Reġistrazzjoni bi ksur tal-Artikolu 7(1)(e)(ii) tar-Regolament Nru 2017/1001 – Trade mark figurattiva li tirrappreżenta kwadru iswed li jinkludi seba’ ċrieki blu konċentriċi
(Regolament tal-Parlament Ewropew u tal-Kunsill 2017/1001, Artikoli 7(1)(e)(ii) u 59(1)(a))
(ara l-punti 45, 65, 74 sa 77, 86, 92)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Sinjali kkostitwiti esklużivament mill-forma ta’ merkanzija neċessarja sabiex jinkiseb riżultat tekniku – Eċċezzjoni – Kisba tal-karattru distintiv permezz tal-użu – Inapplikabbiltà
(Regolament tal-Parlament Ewropew u tal-Kunsill 2017/1001, Artikolu 7(1)(e)(ii) u (3))
(ara l-punt 52)
Trade mark tal-Unjoni Ewropea – Definizzjoni u kisba tat-trade mark tal-Unjoni Ewropea – Raġunijiet assoluti għal rifjut – Sinjali kkostitwiti esklużivament mill-forma ta’ merkanzija neċessarja sabiex jinkiseb riżultat tekniku – Perċezzjoni tal-konsumatur medju – Effett
(Regolament tal-Parlament Ewropew u tal-Kunsill 2017/1001, Artikolu 7(1)(e)(ii))
(ara l-punti 54 sa 56)
Sunt
Fis-sentenza Roxtec vs EUIPO – Wallmax (Rappreżentazzjoni ta’ kwadru iswed li jinkludi seba’ ċrieki blu konċentriċi) (T‑261/18), mogħtija fl‑24 ta’ Settembru 2019, il-Qorti Ġenerali ċaħdet ir-rikors ippreżentat kontra d-deċiżjoni tal-Uffiċċju tal-Proprjetà Intellettwali tal-Unjoni Ewropea (EUIPO), li permezz tagħha dan tal-aħħar iddikjara l-invalidità ta’ trade mark figurattiva li tirrappreżenta kwadru iswed li jinkludi seba’ ċrieki blu konċentriċi.
F’dan il-każ, Roxtec kienet kisbet ir-reġistrazzjoni ta’ din it-trade mark għall-“materjal li jisiġilla tal-plastik jew tal-gomma għall-kejbils u għall-pajpijiet”. Wara talba għal dikjarazzjoni ta’ invalidità min-naħa ta’ Wallmax, l-EUIPO laqa’ din it-talba, għar-raġuni li l-imsemmija trade mark kienet ikkostitwita esklużivament mill-forma neċessarja għall-kisba ta’ riżultat tekniku.
F’din il-kawża, il-Qorti Ġenerali waslet sabiex tiddeċiedi dwar il-kunċett ta’ “karatteristiċi essenzjali” ta’ sinjal ikkostitwit minn forma, għall-finijiet tal-applikazzjoni tar-raġuni assoluta għal rifjut prevista fl-Artikolu 7(1)(e)(ii) tar-Regolament 2017/1001 (
1
).
Preliminarjament, il-Qorti Ġenerali fakkret li applikazzjoni korretta tal-imsemmi artikolu timplika li l-karatteristiċi essenzjali ta’ sinjal huma debitament identifikati mill-awtorità li tiddeċiedi dwar l-applikazzjoni għar-reġistrazzjoni tiegħu bħala trade mark. Issa, il-kunċett ta’ “karatteristiċi essenzjali” tas-sinjal ma jirreferix għal dak ta’ “elementi distintivi” tas-sinjal, iżda biss tal-“elementi l-iktar sinjifikattivi tas-sinjal”, li għandhom jiġu identifikati każ b’każ.
Sussegwentement, il-Qorti Ġenerali rrilevat li, matul din l-identifikazzjoni, il-perċezzjoni tal-pubbliku rilevanti la hija obbligatorja u lanqas deċiżiva u tista’, l-iktar l-iktar, tikkostitwixxi element ta’ evalwazzjoni utli għall-awtorità kompetenti meta din tidentifika l-karatteristiċi essenzjali tas-sinjal, mingħajr ma din tkun determinanti. Fil-fatt, fil-kuntest tal-identifikazzjoni tal-karatteristiċi essenzjali ta’ sinjal ikkostitwit minn forma (
2
), b’differenza mill-analiżi magħmula waqt l-evalwazzjoni tal-karattru distintiv ta’ sinjal (
3
), il-perċezzjoni tal-pubbliku rilevanti hija intiża biss sabiex jiġi ddeterminat liema elementi huma meqjusa bħala l-iktar importanti, bl-għan preċiż li jista’ jsir l-eżami tal-funzjonalità tal-forma inkwistjoni.
Barra minn hekk, il-Qorti Ġenerali fakkret li, anki jekk forma ta’ prodott neċessarja sabiex jinkiseb riżultat tekniku, permezz tal-użu li jsir minnha (
4
), tikseb karattru distintiv, huwa pprojbit li tkun irreġistrata bħala trade mark. Barra minn hekk, il-Qorti Ġenerali kkonstatat li l-evalwazzjoni tan-natura “ornamentali”, “immaġinattiva” jew “arbitrarja” ta’ karatteristika essenzjali għandha sseħħ biss waqt it-tieni stadju tal-analiżi, dwar il-funzjonalità tal-karatteristiċi essenzjali, u mhux waqt l-ewwel stadju dwar l-identifikazzjoni tal-karatteristiċi essenzjali tas-sinjal.
Għaldaqstant, il-Qorti Ġenerali kkonkludiet li l-karattru distintiv tal-elementi ta’ sinjal jew il-karattru distintiv miksub permezz tal-użu ta’ sinjal ma humiex rilevanti sabiex jiġu ddeterminati l-karatteristiċi essenzjali tiegħu għall-finijiet tal-applikazzjoni tal-Artikolu 7(1)(e)(ii) tar-Regolament 2017/1001.
F’dan il-każ, il-Qorti Ġenerali kkonfermat, fl-ewwel lok, il-konklużjoni tal-EUIPO li l-karatteristika essenzjali tas-sinjal ikkontestat tikkorrispondi għaċ-ċrieki konċentriċi. Fit-tieni lok, il-Qorti Ġenerali ddeċidiet li l-EUIPO kien qies ġustament li t-trade mark ikkontestata kienet ikkostitwita mill-forma tal-prodott konkret inkwistjoni, jiġifieri rappreżentazzjoni bidimensjonali tal-wiċċ ta’ quddiem ta’ modulu siġillanti li turi t-tarf tas-saffi siġillanti konċentriċi li jistgħu jitneħħew li jifformaw il-ġewwa tal-kavità ċilindrika tal-imsemmi modulu. Fl-aħħar nett, il-Qorti Ġenerali ċaħdet l-argument tar-rikorrenti li t-trade mark ikkontestata ma tinkorporax il-karatteristiċi neċessarji u indispensabbli għall-funzjonament u għall-użu tal-prodott inkwistjoni.
(
1
)	Regolament (UE) 2017/1001 tal-Parlament Ewropew u tal-Kunsill tal‑14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1).
(
2
)	Fis-sens tal-Artikolu 7(1)(e)(ii) tar-Regolament 2017/1001.
(
3
)	Fis-sens tal-Artikolu 7(1)(b) tar-Regolament 2017/1001.
(
4
)	Fis-sens tal-Artikolu 7(3) tar-Regolament 2017/1001.